system
Răspunde în limba română, în stilul Wikipedia, cat mai corect gramatical.
user
Ce poți împărtăși despre Tache Papahagi?
assistant
Tache Papahagi (n. 6 octombrie 1892, Avdela, Pind, Grecia – d. 17 ianuarie 1977, București) a fost un lingvist, etnograf și folclorist român.

Biografie
S-a născut într-o familie de aromâni.

Studii
A urmat școala primară la Avdela și liceul român la Ianina și la Bitolia (1903-1912). A fost student al Facultății de Litere și Filosofie din București, licențiat în 1916. Doctor în filologie în 1925, cu teza "Graiul și folclorul Maramureșului". Docent al Facultății de Litere și Filosofie din București.

Activitate pedagogică și științifică
A fost asistent la Facultatea de Litere și Filosofie din București (1921), apoi docent (1926), conferențiar (1928) și profesor (1943-1948). În 1964 primește titlul de "profesor emerit" și în același an primește Premiul de Stat. În activitatea sa științifică, a îmbinat studiul etnografiei, folclorului și limbii, considerate de el ca fiind surse esențiale pentru constituirea unei imagini de ansamblu a vieții poporului român și pentru elucidarea problemelor legate de nașterea și evoluția, în timp și spațiu, a limbii române. A consacrat limbii române mai multe studii și lucrări în care sunt dezbătute și precizate o serie de fapte de fonetică și morfologie. O preocupare constantă a constituit-o pentru el lexicologia. A realizat primul studiu etnografic de sinteză al Țării Maramureșului (Graiul și folklorul Maramureșului). Este autorul celui mai complet, probabil, album foto al României interbelice (Images d'éthnographie roumaine, daco-roumaine et aroumaine). Rod al unei temeinice cercetări pe teren, monografiile sale dialectale, în care punctului de vedere al lingvistului i se asociază permanent viziunea folcloristului și etnografului, constituie lucrări fundamentale pentru dialectologia și folcloristica românească, oferind în același timp, un bogat material studiilor de istorie a limbii. Studiile sale consacrate aromânilor completează în mod fericit operele lui Theodor Capidan. Fundamental rămâne "Dicționarul dialectului aromân – general și etimologic. Dictionnaire aroumain (macedo-roumain) général et étymologique București, 1963, ed. a II-a, 1974), instrument de lucru indispensabil în cercetarea acestei limbi, adevărată enciclopedie a vieții materiale și spirituale a aromânilor".

Din lucrările sale
Aromânii din punct de vedere istoric, cultural și politic, 1915
La românii din Albania, 1920
Antologie aromânească, 1922
Din folklorul romanic și cel latin, 1923
O problemă de romanitate sud-ilirică, 1923
Din epoca de formațiune a limbii române: probleme etno-lingvistice, 1924
Cercetări în Munții Apuseni, 1925
Graiul și folklorul Maramureșului , 1925, ediție online
Biblioteca națională a aromânilor, 3 vol, 1926-1935
Creațiunea poetică populară, 1926 
Macedo-Românii sau Aromânii, 1927
Dispariții și suprapuneri lexicale, 1927
Images d'éthnographie roumaine, daco-roumaine et aroumaine, 3 vol, 1928-1934
Folklor român comparat, 1929
Introducere în filologia romanică cu privire specială asupra istoriei limbii române: Fonetica, 1930
Origina Muloviștenilor și Gopeșenilor, 1930
Basilica-Eclesia, f. an
Poeții Araia și Caciona, 1932
Flori din lirica populară – doine și strigături, 1936
Din morfologia limbii române: substantivul, articolul, numeralul, pronumele, 1937
Etimologii, 1939
Manual de fonetică romanică – română, italiană, franceză și spaniolă, 1943
Paralele folclorice  (greco-române), 1944
Poesia lirică populară, 1967
Dicționarul dialectului aromân. General și etimologic, 1963, 1974

Note

Bibliografie
 Jana Balaccciu – Rodica Chiriacescu, Dicționar de lingviști și filologi români, București, Editura Albatros, 1978.
 Lucian Predescu, Enciclopedia României, Cugetarea, București, Editurile Saeculum I. O. și Vestala, 1999.
 Hristu Cândroveanu, "Un veac de poezie aromână", Editura Cartea Romanească.
 Dorin Ștef, "Istoria folcloristicii maramureșene. Bibliografia generală a etnografiei și folclorului maramureșean ", Editura Ethnologica, Baia Mare, 2005.

Legături externe
 Tache Papahagi - "Aromânii din punct de vedere istoric, cultural și politic" în Proiect Avdhela, Biblioteca Culturii Aromâne

Nașteri în 1892
Decese în 1977
Etnografi români
Folcloriști români
Lingviști români
Lingviști aromâni